《依韵酬沈仍长官惠葡萄》
宋代·李复

异果乘秋熟，分来道路长。
缄封湘箧重，题咏剡藤光。
气蓄西河润，山围大谷凉。
龙须初引水，马乳晚经霜。
衣薄轻铅粉，包圆小紫囊。
膏腴凝绀液，甘酢溢云浆。
蔗浥含余润，醅浮带旧香。
药经难仿佛，画笔漫形相。
泾洛宜秦土，汾岚利晋乡。
鳞差分万叶，珠实缀千房。
楚瑞惭萍实，江奴笑橘黄。
破酲生静爽，涤热慰新尝。
契阔初心在，提携远意将。
茂陵遗客老，痟病证仙方。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。